Mobebʉrʉ Jesúsbara judíorã izhidꞌebema ĩjãbʉdaa mawũãsia: Marãba mʉ bedꞌeata aribꞌae bꞌebʉrʉ wãrĩnu mʉta pẽwã bꞌea.
Mawũãrã kꞌawuadꞌaya Daizezedꞌebema wãrãta, wãrãbara ẽdrʉbigaya.
Mawũãĩ panaʉ̃ mawũãsidꞌa: Daira Abrahamneba uruta bꞌea, mawũẽ daira nezokꞌata duanu ẽã. ¿Sãwũã maʉ̃ta bʉara ẽdrʉdꞌaya abʉrʉ?
Mawũãnaĩ Jesúsbara panaʉ̃ mawũãsia: Mʉã wãrĩnu marãã jaraya: Kꞌazhiruata obꞌera kꞌazhirua nezokꞌata bꞌea.
Nezokꞌara zhidekʉ maẽ jipa dedꞌabema ẽã, mawũãmina zhi warrara jipa dedꞌabema.
Mawũẽ mʉta Daizeze Warraba ẽdrʉbigara, wãrĩnu ẽdrʉdꞌaya.
Mʉãrã kꞌawua bꞌʉa marã Abrahamneba uruta, mawũãmina marãbara mʉrã bea krĩña bꞌea, mʉ bedꞌeara ĩjãna ẽãba marãbara.
Mʉãrã jara bꞌʉa mʉ Zezeba ũdubidꞌata, waya marãbara obꞌea mazhi zezeba ũrĩbidꞌata.
Marã mazhi zeze ãtõmiãneã
Mawũãĩ panaʉ̃ mawũãsidꞌa: Dai zezea Abrahamta. Mawũãnaĩ Jesúsbara mawũãsia: Marãta Abraham warrarãbʉrʉ, Abrahamba odꞌata okꞌausidꞌa.
Mawũãmina marãbara mʉrã bea krĩña bꞌea, maʉ̃ne mʉãrã wãrãta jarakꞌa bꞌʉa Daizezedꞌeba ũrĩnata. Marã kĩrãkꞌa maʉ̃ kꞌaudꞌa bꞌa ẽbasia Abraham.
Marãbara obꞌea mazhi zezeba obꞌʉta. Mawũãĩ mawũãsidꞌa: Daira wũẽrã jõmaĩnu bꞌʉba todꞌata duanu ẽã. Daibara zeze abꞌa erubꞌea, izhira Daizezea.
Mawũãnaĩ Jesúsbara mawũãsia: Marã zezeta Daizeze basibʉrʉ, marãbara mʉrã kʉãgꞌa kꞌausidꞌa. Mʉrã Daizeze maẽba zedꞌaba mʉzhikusaudꞌeba ze ẽbasia, awuarabʉrʉ mʉrã izha zokꞌasia.
¿Marãbara kꞌãrẽneba sãwũãta kꞌawuadꞌa ẽpe mʉã jara bꞌʉra? Kꞌawua ẽã bꞌea mʉ bedꞌeara ũrĩ krĩña ẽã bꞌeba.
Marã mazhi zeze ãtõmiãneã, mawũẽ mazhi zezeba krĩñata okrĩña bꞌea. Jẽde wedꞌauba izhira miã beamiãta bꞌʉa, wãrãnebemane bꞌʉ ẽãba wãrãta jarakꞌa. Sewata jara bedꞌeabʉrʉdꞌera izhi bꞌʉdꞌe bedꞌea bꞌʉa. Aramaʉ̃ne sewa nebʉrʉmiãba sewadꞌebema zezea.
Mawũãmina mʉãrã wãrãta jara bꞌʉta ĩjãna ẽã.
¿Marãnebemabara mʉrã kꞌaiba kꞌazhiruata osia aipe? Mʉã wãrãta jara bꞌʉbʉrʉ, ¿marãbara kꞌãrẽã ĩjãna ẽpe?
Daizezedꞌeta bꞌʉbara Daizeze bedꞌeata ũrĩ bꞌʉa, mawũãmina marãbara ũrĩna ẽã Daizezedꞌeta duanu ẽãba.
Abraham nawedꞌa bꞌʉa zhãrã Ẽdrʉbira
Mawũãĩ judíorãbara panaʉ̃ mawũãsidꞌa: ¿Kꞌãʉ̃neba bia daibara bʉra Samaria bidꞌata jara panʉta bʉra jaiba erunʉmʉ ẽka?
Mawũãnaĩ Jesúsbara panaʉ̃ mawũãsia: Mʉrã jaiba erunʉmʉ ẽã. Awuarabʉrʉ mʉãrã wawia bꞌʉa mʉ Zezeta, maʉ̃ne marãbara mʉrã wawiadꞌa ẽã.
Mʉãrã mʉta bia jaradꞌamarẽã bꞌʉ ẽã, mʉ Zezebʉrʉ mʉrã bia jaradꞌamarẽã bꞌʉa, mawũã bia jaradꞌa ẽbʉrʉ izhabʉrʉ kꞌawua oya.
Mʉã wãrĩnu marãã jaraya: Mʉ bedꞌeata aribꞌae bꞌʉra beukꞌa baya.
Mawũãĩ judíorãbara mawũãsidꞌa: Ya daibara kꞌawuabʉda bʉra jaiba erunʉmʉã. Abraham beusia, Daizezeba bedꞌeata jarabibarirãsidꞌa beukuasia, maʉ̃ne bʉara mawũãbʉrʉa: Mʉ bedꞌeata aribꞌae bꞌʉra beukꞌa baya.
¿Mobera bʉra zhi zromakꞌa dai zeze Abraham kꞌãñabara? Izhira beusia, Daizezeba bedꞌeata jarabibarirãsidꞌa beukuasia. ¿Mawũẽ bʉra kꞌaipe mawũã bedꞌea nʉmaĩrã?
Mawũãnaĩ Jesúsbara panaʉ̃ mawũãsia: Mʉta mʉzhikusa bia jara nʉmaĩbʉrʉ, mawũã mʉzhita bia jara nʉmʉrã kꞌãrẽ ẽã. Mawũãmina mʉrã mʉ Zezeba bia jara bꞌʉa, izhira marãbara Daizezea abꞌea.
Mawũãmina marãbara izhira ũdukꞌawua duanu ẽã, maʉ̃ne mʉãrã ũdukꞌawua bꞌʉa, mʉã ũdukꞌawua bꞌʉ ẽã ara, sewa nebʉrʉmiã baya marã kĩrãkꞌa, mawũãmina mʉãrã ũdukꞌawua bꞌʉa, mawũẽ mʉãrã izhi bedꞌeara aribꞌae bꞌʉa.
Marã zeze Abraham sobiasia mʉ zebʉrʉ ewarita ũdui baera, aramaʉ̃ne ũdusia, mawũẽ sobiasia.
Mawũãĩ judíorãbara mawũãsidꞌa: Bʉra cincuenta añobidꞌa ne ẽãta, ¿bʉa ũdusika Abrahamta?
Mawũãnaĩ Jesúsbara mawũãsia: Mʉã wãrĩnu marãã jaraya: Abraham nawedꞌa mʉrã bꞌʉa.
Mawũãĩ mongꞌarata jirakua edasidꞌa tabꞌari beadꞌaita, mawũãmina Jesús merũpe ãĩ wãsia Daizeze dedꞌa ewara maẽbara. Aramaʉ̃ne ãzhi ẽsadra berabꞌari wãsia.